渼陂魚
作者：蘇軾
朝代：宋

paragraphs: 霜筠細破爲雙掩，中有長魚如卧劍。
紫荇穿腮氣慘悽，紅鱗照座光磨閃。
携來雖遠鬣尚動，烹不待熟指先染。
坐客相看爲解顔，香粳飽送如填塹。
早歲嘗爲荆渚客，黄魚屢食沙頭店。
濱江易採不復珍，盈尺輒棄無乃僭。
自從西征復何有，欲致南烹嗟久欠。
游鯈瑣細空自腥，亂骨縱橫動遭砭。
故人遠饋何以報，客俎久空驚忽贍。
東道無辭信使頻，西鄰幸有庖虀釅。